b'\n_START_ARTICLE_\nIslands geografi\n_START_PARAGRAPH_\nIsland er den anden st\xc3\xb8rste \xc3\xb8 i Europa og den 18. st\xc3\xb8rste \xc3\xb8 i verden.\n_START_SECTION_\nAreal og gr\xc3\xa6nser\n_START_PARAGRAPH_\nIsland har et areal p\xc3\xa5 omtrent 103.000 km\xc2\xb2. Hvor \xc3\xb8en er bredest er den 500 km fra \xc3\xb8st til vest. Dens n\xc3\xa6rmeste nabo er Gr\xc3\xb8nland, som ligger 286 km v\xc3\xa6k. Hern\xc3\xa6st kommer F\xc3\xa6r\xc3\xb8erne (420 km), Skotland (795 km) og Norge (950 km).\n_START_SECTION_\nDemografi\n_START_PARAGRAPH_\nLang st\xc3\xb8rstedelen af befolkningen bor i hovedstaden Reykjav\xc3\xadk i den syd\xc3\xb8stlige ende af \xc3\xb8en. K\xc3\xb3pavogur og Hafnarfj\xc3\xb6r\xc3\xb0ur ligger i samme region, H\xc3\xb6fu\xc3\xb0borgarsv\xc3\xa6\xc3\xb0i\xc3\xb0, som Reykjav\xc3\xadk. P\xc3\xa5 nordkysten findes \xc3\xb8ens fjerde st\xc3\xb8rste by, Akureyri. N\xc3\xa6sten 80\xc2\xa0% af \xc3\xb8en af ubeboet.\n_START_SECTION_\nTopografi\n_START_PARAGRAPH_\nIslands terr\xc3\xa6n best\xc3\xa5r af fjelde, h\xc3\xb8jslette og frugtbart kystlavland. Lange, dybe fjorde og gletsjere er karakteristiske for det islandske landskab.\n_START_SECTION_\nVulkaner\n_START_PARAGRAPH_\nP\xc3\xa5 Europas anden st\xc3\xb8rste \xc3\xb8 findes der en del vulkaner, hvoraf cirka 30 er navngivet, men man kender ikke det reelle antal. P\xc3\xa5 Island finder man nogle af verdens mest aktive vulkaner.\n_START_SECTION_\nGletsjere\n_START_PARAGRAPH_\nDen st\xc3\xb8rste gletsjer p\xc3\xa5 \xc3\xb8en er Vatnaj\xc3\xb6kull, der d\xc3\xa6kker omkring 7764 km\xc2\xb2. Langj\xc3\xb6kull (868 km\xc2\xb2), Hofsj\xc3\xb6kull (827 km\xc2\xb2) og M\xc3\xbdrdalsj\xc3\xb6kull (542 km\xc2\xb2) er de andre store gletsjere p\xc3\xa5 Island.'